వ్యవసాయంలో భారీ సంస్కరణలు!
-  తయారీలో ఉపాధిని పెంచాలి
-  బడ్జెట్‌కు ముందస్తు సూచనలు
-  రాజన్‌ ఇతర విధానకర్తలతో జైట్లీ భేటీ
  న్యూఢిల్లీ : దేశ ఆర్ధిక వ్యవస్థకు పట్టుగొమ్మలా ఉన్న వ్యవసాయరంగంపై విధానకర్తలు, ఆర్ధికవేత్తల దృష్టి పడింది. ఈ రంగంలో భారీ సంస్కరణలకు తెర లేపాలని ప్రభుత్వానికి వారు సూచించారని తెలుస్తోంది. కేంద్ర బడ్జెట్‌ ముందస్తు సంప్రదింపుల సమావేశంలో భాగంగా బుధవారం పలువురు విధానకర్తలతో ఆర్ధిక శాఖ మంత్రి అరుణ్‌ జైట్లీ భేటీ అయ్యారు. ఆర్ధిక రోడ్‌మ్యాప్‌పై వారితో మంత్రి చర్చలు జరిపారు. ఏడో వేతన సంఘం సిపార్సుల అమలు, ఒకే ర్యాంకు ఒకే పెన్షన్‌ (ఒఆర్‌ఒపి) వ్యయ భారంపై వారు సమీక్షించారు. వివిధ రంగాల నుంచి హాజరైన ప్రతినిధులు వ్యవసాయ రంగంలో సంస్కరణలు అవసరమని, తయారీ రంగంలో ఉపాధి రేటును పెంచాలని సూచించారని సమాచారం. ఈ సందర్బంగా జైట్లీ మాట్లాడుతూ భారత ఆర్ధిక వ్యవస్థ సరైన దిశలోనే కొనసాగుతుందన్నారు. ప్రపంచ ఆర్ధిక వ్యవస్థల్లో అనిశ్చితి నెలకొన్నప్పటికీ భారత్‌ ముందకు సాగుతుందన్నారు. వచ్చే త్రైమాసికాల్లో మరిన్ని సంస్థాగత సంస్కరణలు చేపట్టనున్నట్లు తెలిపారు.
  ప్రభుత్వ ఆర్ధిక సలహాదారు అర్వింద్‌ సుభ్రమణ్యం మధ్యంతర ఏడాది ఆర్ధిక విశ్లేషణ చేశారు. 2016-17కు గాను లక్ష్యాలను తిరిగి అంచనా వేశారు. ఒకే ర్యాంకుకు ఒకే పెన్షన్‌, ఏడో వేతన సంఘం సిఫార్సుల ద్వారా ప్రభుత్వంపై అదనంగా లక్ష కోట్ల భారం పడనుందని పేర్కొన్నారు. ప్రస్తుత ఆర్ధిక సంవత్సరంలో ప్రభుత్వ అధికారులు ఆర్ధిక ద్రవ్యలోటు లక్ష్యాన్ని చేరుకున్నారని, వచ్చే ఆర్ధిక సంవత్సరంలో ఇది సవాల్‌గా మారనుందన్నారు. వ్యవసాయానికి మద్దతు ఇవ్వాలని సుభ్రమణ్యం సూచించారు. ప్రధాన మంత్రి క్రిషి సంచాయి యోజన, రాష్ట్రీయా క్రిషి వికాస్‌ యోజన, ప్రధాన మంత్రి గ్రామ్‌ సడక్‌ యోజన తదితర వాటికి 2016-17లో నిధులు పెంచనున్నట్లు ప్రభుత్వం ఇది వరకే సంకేతాలు ఇచ్చింది.
    మౌలిక వసతుల్లో ప్రజల భాగస్వామ్యం పెరగాలని ఈ విధానకర్తలు సూచించారు. ఈ రంగంలో ప్రభుత్వం సబ్సీడీ భారీన్ని కూడా తగ్గించుకోవాలని పేర్కొన్నారు. దీని ప్రధాన ఉద్దేశ్యం వివిధ మౌలిక వసతులను ఉపయోగించుకునే వారి నుంచి రుసుం వసూళ్లను పెంచాలి.ఈ సమావేశంలో ఆర్ధిక శాఖ సహాయ మంత్రి జయంత్‌ సిన్హా, ఫైనాన్స్‌ సెక్రటరీ రతన్‌ పి వతల్‌, ఆర్ధిక వ్యవహారాల కార్యదర్శి శక్తికాంతదాస్‌, రెవెన్యూ కార్యదర్శి హస్ముక్‌ ఆదియా, ఆర్ధిక సేవల కార్యదర్శి అంజులి చిబ్‌ దుగ్గల్‌, డిజిన్వెస్ట్‌మెంట్‌ శాఖ కార్యదర్శి నీరజ్‌ కుమార్‌ గుప్తా, సెబీ ఛైర్మన్‌ యుకె సిన్హా, ఐఆర్‌డిఎ ఛైర్మన్‌ టి విజయన్‌, పిపిఆర్‌డిఎ ఛైర్మన్‌ హేమంత్‌ జి కాంట్రాక్టర్‌ ఇతర సీనియర్‌ అధికారులు పాల్గొన్నారు.
మీ స్నేహితులకు రికమెండ్ చెయ్యండి